open-index/open-wikipedia-markdown huggingface dataset:
Animal

**Animales** es un rena (grupo major) de organismes eucariotal, xef multiselulal. La organiza de sua corpos deveni fisada en cuando los developa, an si algas esperia un muta en la parte plu tarda de sua vive. La plu de animales pote move. Tota animales come otra organismes per sua nuri. La plu de filos conoseda de animales en la arcivo de fosiles comensa como spesies maral en la esplode cambrial, a sirca 542 milion anios ante aora.

Zolojia es la studia de animales. Oji on ave plu ca 66 mil (min ca 5% de tota animales) spesies vertebrato e plu ca 1.3 milion (plu ca 95% de tota animales) spesies nonvertebrato. On categori animales a en grupos (tasonomia) con la sistem ierarcial Linnaean; o con cladistica, cual mostra scemas nomida cladogrames per mostra relatas cual es fundada en la prinsipe evolual de la asendente comun la plu resente.

Animales es divideda par corpo entre vertebratos e nonvertebratos. Vertebratos — pexes, amfibios, retiles, avias e mamales - ave un colona vertebral (spina); nonvertebratos no ave esta.

## Etimolojia
La parola "animal" veni de la parola latina *animalis*, cual sinifia "ave respira", "ave spirito" o "vivente".

## Filos de la rena de animales:
*Surena Parazon
**Porifero
**Placozon
*Surena Eumetazon
**Radiato (no grado)
***Cniderio
***Ctenoforo
**Bilaterio (no grado)
***(Mesozon – filo desusada)
***Ortonectido
***Rombozon
***Acelomorfo
***Cetognatho
***Suprafilo Deuterostomio
****Cordato
*****Sufilo Tunicato
*****Sufilo Sefalocordato
*****Sufilo Vertebrato
****Hemicordato
****Ecinodermato
*****Sufilo Homalozon †
*****Sufilo Crinozon
*****Sufilo Asterozon
*****Sufilo Ecinozon
*****Sufilo Pelmatozon †
*****Sufilo Bastozon†
****Xenoturbelido
****Vetulicolio †
**Protostomio (no grado)
***Suprafilo Ecdisozon
****Cinorinco
****Lorisifero
****Priapulido
****Nematodo
****Nematomorfo
****Lobopodio
****Onicoforo
****Tardigrado
****Artropodo
*****Sufilo Trilobitomorfo †
*****Sufilo Miriapodo
*****Sufilo Inseto
*****Sufilo Crustaseo
*****Sufilo Celiserato
***Suprafilo Platizon
****Platihelminto
****(Ascelminto – filo desusada)
****Gastrotrico
****Rotifero
****Acantosefalo
****Gnatostomulido
****Micrognatozon
****Siclioforo
***Suprafilo Lofotrocozon
****Sipunculo
****Hiolito †
****Nemerteo
****Foronido
****Ectoprocto
****Entoprocto
****Braciopodo
****Molusco
****Anelido
****Eciuro
Antartica

**Antartica** es la plu sude de la continentes, e conteni la polo sude. Lo es un deserto artica e cuasi tota de sua surfas es covreda par neva e jelo tra la anio intera. On ave poca plantas e animales ala, ma la mares sirca Antartica ave multe spesies de ambos, incluinte pinguines, focas, e balenas.

Lo es situada en la rejion antartica de la Emisfera Sude, cuasi intera a sude de la Sirculo Antartica, e es ensircada par la Mar Sude. A 14 000 000 cilometres cuadrida, lo es la continente sinco de la plu grandes. Lo ave cuasi la duple de la grandia de Australia. Sirca 98% de Antartica es covreda par jelo con spesia promedia de 1,9 cilometres, cual estende asta partes de la Penisola Antartica, estra la plu nordes.

Per promedia, Antartica es la continente la plu fria, seca e ventosa, e ave la altia promedia la plu grande de tota la continents. Antartica es un deserto, con presipita anial de sola 200 milimetres longo la costa e multe min a la interna. La temperatur en Antartica ia ateni −89,2 °C, an si la promedia per la cuatri tre (la parte la plu fria de la anio) es −63 °C. Entre 1000 e 5000 persones abita tra la anio a la stasiones de rexerca sperdeda tra la continente. Organismes nativa de Antartica inclui multe tipos de alges, baterias, fungos, plantas, protistas, e alga animales, como acaros, nematodos, pinguines, focas e tardigrados. Plantas, do los apare, es tundral.

An si mitos e divinas sur un tera sude es ja trovada en la eda antica, Antartica es notada como la rejion final sur la Tera cual umanas ia descovre e coloni en istoria rejistrada. Lo ia es prima videda en 1820 par la mision rusce de Fabian Gottlieb von Bellingshausen e Mikhail Lazarev sur Vostok e Mirny, ci ia vide la plano de jelo Fimbul. An tal, la continente ia resta jeneral iniorada tra la resta de la sentenio 19 par causa de sua ambiente enemin, sua manca de recursos fasil asedable, e sua isoli. La atera prima confirmada ia es fada en 1895 par un ecipo de norsces.

Antartica es par fato un poseseda comun, governada par partisipores consultante de la Sistem de Trata de Antartica. Des-du paises ia suscrive la Trata en 1959, e 38 ia suscrive lo a pos. La trata proibi ativia militar e mina per minerales, proibi esplodes nucleal e la desprende de dejetadas nucleal, suporta rexerca siensal, e proteje la ecozona de la continente. Esperimentas continuante es fada par plu ca 4000 siensistes de multe nasiones.


File: 061212-nordkapp.jpg
File:GletscherMM.jpg
File:Fryxellsee Opt.jpg
File:Mount Erebus Aerial 2.jpg
File:Aurore australe - Aurora australis.jpg


* Wikimedia Commons Antartica
Antemurale Christianitatis

**Antemurale Christianitatis** (en elefen: "bastion de cristianisme") ia es un eticeta usada per un pais cual ia defende la fronteras de la Europa cristian contra la Impero Osmanian. La paises cual ia reseta esta eticeta ia es Xciperia, Corvatsca e Polsca.

## Xciperia
En la sentenio 15, la Pape Pio 2, amirante la geras xcip-osmanian, gidada xef par Skanderbeg, ia defini Xciperia como la bastion de cristianisme de Italia (latina: *Antemurale Christianitatis Italiaeque*). La Pape mesma ia declara la gera contra la Impero Osmanan en 1463, ma tal gera ia nunca es lutada, car la anio seguente el ia mori en Ancona, cuando el ia es organizante la ataca maral contra la osmananes.

## Polsca
Per sua disposa de sentenios contra la avansas muslim, la Comunia lietuvisce-polsce ia ance gania la nom de *Antemurale Christianitatis*. En 1683 la batalia de Wien ia marca un punto de cambia en un disputa de 250 anios entre la forsas de la Europa cristian e la Impero Osmanian muslim. Wespazjan Kochowski en sua *Psalmodia polska* (1695) nara sur la rol spesial de Polsca en la mundo (antemurale christianitatis – la bastion de cristianisme) en la superioria de la sistem political polsce (złota wolność – la libria orosa).
Anticia clasica

**Anticia clasica** es la periodo de istoria cultural sentrida en la Mar Mediteraneo, composada de la sivilias entretexable de Elas e Roma antica, coletiva conoseda como la mundo elinica-roman. Lo es la periodo en cual la sosias elinica e roman ia flori e ia estende sua influe tra Europa, Africa norde e Asia ueste.

Normal, on considera ce lo comensa en la sentenios 8–7 aec, con la poesia elinica la plu temprana rejistrada (la epicas de Homero), e ce lo continua asta la emerji de cristianisme e la declina de la Impero Roman (sentenio 5 ec). Lo fini con la disolve de la cultur clasica a la fini de la Anticia tarda (300–600), fusante con la eda medieval temprana (600–1000). Un tal sample de istoria e teritorio covre multe cultures e periodos diferente.

La cultur de la antica elinicas, junta a alga influes de Asia sude-ueste antica, ia es la funda de ideales de arte, filosofia, sosia e educa, asta la periodo imperal roman. La romanes ia conserva, imita e estende tra Europa esta ideales asta ce los ia pote compete contra la cultur elinica, cuando la latina ia deveni vasta e la mundo clasica ia deveni bilingual, elinica e latina. Esta funda cultural elinica-roman ia influe multe en la lingua, politica, lege, sistemes de educa, filosofia, siensa, gera, poesia, istoriografia, etica, retorica, arte e arciteta de la mundo moderna. De la fratos survivente de la Anticia clasica, un move de revive ia es gradal formida de la sentenio 14 a ante cual ia es conoseda en Europa como Renase, e ia emerji denova en diversa revives neoclasica en la sentenios 18 e 19.
Anticia tarda

**Anticia tarda** es la nom usada par la istoristes per descrive la periodo de cambia de la anticia clasica a la eda medieval en Europa, la mundo mediteranean, e Asia sude-ueste. La developa en istoriografia de esta periodo ia es fada par la istoriste Peter Brown, pos la publici de sua obra seminal *The World of Late Antiquity* (1971). La fronteras de la periodo es materia de debate continuante, ma Brown proposa un periodo entre la sentenio 3 e 8 ec. Jeneral, on pote situa esta periodo de la fini de la crise de la sentenio 3 (s 235-284) asta, en la este, la periodo muslim temprana (sentenio 7 a 9), pos la concistas muslim de la dui de la sentenio 7. En la este la fini es plu temprana: la comensa de la eda medieval temprana es jeneral locada en la sentenio 6, o a ante en la bordas ueste de la impero.

La Impero Roman ia sufri cambias sosial, cultural e organizal importante con la rena de Diocletian, ci ia comensa la costum de divide la Impero en duis este e ueste gidada par imperores multiple. Comensante con Constantino la grande, la cristianisme ia es legalida en la Impero, e la capital nova ia es fundida en Constantinopoli. La migras de tribus germanica ia disturba la governa roman de la sentenio 4 a ante, culminante en la colasa final de la Impero en la ueste en 476, sustituida par la renas barbar. La fusa resultante de la tradisiones elinica-roman, germanica e cristian ia forma la fundas de la cultur futur de Europa.

La declina jeneral de la cuantia de abitores, la conose tecnolojial e la modeles de vive en Europa en esta periodo ia deveni un esemplo arcetipal de colasa sosial per la scrivores de la Renas asta oji. Como resulta de esta declina, e la manca relativa de rejistras istorial de Europa en spesial, la periodo entre la cade de la Impero e la eda medieval ia deveni conoseda como "eda oscur", un terma deslocada en par la introdui de "Anticia tarda".
Antigua e Barbuda

**Antigua e Barbuda ** es un pais locada entre la Mar Caribe e la Mar Atlantica. Lo es formida par du isolas xef: Antigua e Barbuda, e otra isolas plu peti (incluinte la isolas de Great Bird, Green, Guinea, Long, Maiden e York e, plu sude, la isola de Redonda). La area es sirca 442,6 cilometres cuadrida e la capital es Saint John's, locada en la isola de Antigua.

La cuantia de abitores, en la anio 2007, ia es sirca 69 481 persones.

## Etimolojia
Antigua en espaniol sinifia "antica" e Barbuda es "barbida". La isola de Antigua, orijinal nomida Wa'ladli par la arauaces, oji es nomida Wadadli par la abitores. La caribes ta nomi lo *Wa'omoni*. Cristoforo Colombo, en cuando ia naviga sirca en 1493 ta nomi lo Santa Maria la Antigua, per un icon de la catedral de Sevilia, en Espania.

## Divides manejal

Antigua e Barbuda es divideda en ses parocias e du dependes:

* Parocias
*# Saint George
*# Saint John
*# Saint Mary
*# Saint Paul
*# Saint Peter
*# Saint Philip
* Dependes
*# Barbuda
*# Redonda
Nota: An si Barbuda e Redonda es nomida dependes, los es partes importante de la stato. Dependes es sola un titulo.

### Sites
A su on pote trova un lista de la des sites plu grandes. 
# Saint John's 22,634  
# All Saints 3,412 
# Liberta 2,239 
# Potter's Village 2,067 
# Bolans 1,785
# Swetes 1,573 
# Seaview Farm 1,486 
# Pigotts 1,363 
# Parham 1,276
# Clare Hall 1,273

## Governa
La politica de Antigua e Barbuda aveni en la strutur de un monarcia democrata representante, parlamental e unida, en cual la Xef de Stato es la re ci asinia la Governor Jeneral como la representor visreal. La rea Elizabeth 2 es la rea de Antigua e Barbuda de la nondepende de la isolas de Rena Unida en 1981. El es representada par la governor Sir Rodney Williams. Un Consilio de Ministros es nomida par la Governor Jeneral sur la consela de la Ministro Xef, oji Gaston Browne (2014-). La Ministro Xef  es la xef de governa.

## Economia
Turisme es la parte xef de la economia. Lo es plu ca la media de la produi interna bruta. Antigua es famosa per sua vacanserias de luso. Servis finansial es ance importante.

## Lingua
Engles es la lingua ofisial ma multe abitores parla la creol antiguan. La dialeto fonetical de Barbuda es un pico diferente de la de Antigua.
Antiles Nederlandes

La **Antiles Nederlandes**, conoseda en la pasada como *La Indias Ueste de Nederland*, inclui tre isolas en la Mar Caribe: Bonair, prosima a la costa de Venezuela, e San Eustasio e Saba, a sude-este de la Isolas Virjin. La isolas es un parte autonomial de Nederland. La economia de la isolas es xef fundida en turisme e petrolio.

En la pasada, la Antiles Nederlandes ia inclui ance Curasau, Aruba, e San Marten. Los es aora nasiones nondependente, ma es ancora incluida en la *Rena* de Nederland.

## Istoria
Esplorores sponsorida par Espania ia descovre la grupos de isolas suventa (Alonso de Ojeda, 1499) e supraventa (Cristoforo Colombo, 1493). En la sentenio 17 la isolas ia es concistada par la Compania Nederlandes de India Ueste e colonida par colonistes nederlandes. De la ultima cuatri de la sentenio 17, la grupo de isolas ia es formida par 6 isolas nederlandes: Curasau (colonida en 1634), Aruba (colonida en 1636), Bonaire (Colonida en 1636), Sint Eustatius (colonida en 1636), Saba (colonida en 1640) e Sint Maarten (colonida en 1648). En la pasada, Anguila (1631-1650) la Isolas Virjin Brites (1612-1672), St. Croix e Tobago ia es nederlandes. En la gera de revolui american, Sint Eustatius, junta a Curasau, ia es un sentro de comersia xef en la Caribe, con Sint Eustatius como un furnor xef de furnis per la Des-tre Colonias.
Antropolojia

:*Esta es la article Antropolojia. La [[:Category:Antropolojia|categoria Antropolojia]] conteni plu articles sur antropolojia.*

**Antropolojia** (άνθρωπος ("umana" en elinica) e "-lojia") es la studia de umanas, incluinte los de otra edas e tota areas de la mundo. La conseta de cultur es fundida en antropolojia. On considera ce la cultur es un cualia fundal de la natur umana, e ce la umanas ave la capasia de comprende la mundo en modo simbolal, de aprende e de tradui simboles, e de muta la mundo usante esta simboles.

## Campos
La antropolojia es un disiplina global envolvente la siensas umana, sosial e natural. La antropolojia construi sur la conose de la siensas natural, incluinte la descovres sur la orijina e evolui de la Homo sapiens, la cualis fisica umana, la condui umana, la varias entre la diferente etnicos, como la pasada evolual de la Homo sapiens ia influe sua organiza sosial e cultur, e de la siensas sosial, incluinte la organiza de relatas umana sosial e cultural, instituidas, disputas sosial, etc. La antropolojia temprana ia orijina en Elas clasica e Persia e ia studia e atenta comprende diversia cultural oservable. Como tal, la antropolojia ia es sentral en la developa de diversa campos intercampal nova (sentenio 20 tarda) como siensas cognisial, studias global e studias etnical.
Apalatxia

La **Apalatxia** (engles: *Appalachians*; franses: *Appalaches*) es un montania grande en la este de America Norde. La plu de esta cadena es en la SUA, ma un parte estende en Canada sude-este. La cadena es larga de 160 a 480 km, e longa de 2400 km, corente de Newfoundland sude-ueste a Alabama sentral. La media alta de la montes es sirca 900 metres. La monte la plu grande es Mount Mitchell en Carolina Norde (2037 metres). La nom es de un vileta de americanes orijinal a la costa de Florida norde, cual la esplorores de Espania ia scrive *Apalachen*. Esta nom ia es donada a la tribu (aora ance nomida la Apalachee) e a la montes a la norde de la vileta. La nom ia es estendeda per refere a la cadena intera. 

En la SUA, la nom es plu comun usada per la montania de la Virginias a la Carolinas, e es estendeda per nomi la popla de esta area e sua cultur, cual es multe tradisional. La area ia es orijinal colonida par migrores scotes de Er Norde, e de alga partes de England e de Deutxland. Multe reteni un dialeto cual ia orijina en engles de la sentenio 18. En la sude, la abitores inclui ance multe desendentes de sclavos. La musica de la Apalatxia, cual ia orijina en la musica celta con contribuis de la musica de americanes african, ia influe multe la musica popular de oji. Apalatxia es ance la sentro de cristianisme fundaliste, comensante en la sentenio 19.

La area ave ancora multe persones povre, an si la economia boni en esta sentenio. Orijinal, la ocupas la plu comun ia inclui la cultiva simple e la produi de lenio. En la sentenio 19, con la revolui industrial, la mina de carbon ia deveni multe importante. Oji, fabrica, transporta e turisme es ance importante. La area es un de la plu belas en America Norde.
Apendis

La **apendis vermiforma** es un tubo sin sorti, juntada a la seco, de cual lo developa embriolojial. La seco es un strutur poxal de la colon. La apendis es locada prosima a la junta de la intestin magra e la intestin spesa. La nom "vermiforma" veni de latina e sinifia "con forma de verme".

La apendis no ave un rol clar en umanas. Un teoria es ce lo es un strutur vestijial cual ia perde sua rol orijinal. Studias nova sujesta cisa ce la apendis conteni e proteje baterias cual es bon per la funsiona de la colon umana.
Apia

**Apia** es la capital de Samoa. De 1900 a 1919, lo ia es la capital de Samoa Deutx. La site es locada a la costa norde sentral de Upolu, la isola du de Samoa. Lo es la sola "site" de Samoa e parteni a la distrito (*itūmālō*) de Tuamasaga.

La rejion urban de Apia ave un 36 735 abitores (seguente la conta de 2006) e es jeneral nomida la "Site de Apia". La fronteras jeografial de la area urban de Apia es xef la vileta Letogo e la rejion nova industrida nomida Vaitele.

## Istoria
Apia ia es orijinal un vileta peti (con 304 abitores en 1800, de cual la capital de la pais ia prende sua nom. La vileta Apia esiste ancora en la capital moderna plu grande, cual ia crese per deveni un rejion urban estendosa con multe viletas. Como cada otra loca abitada en la pais, la vileta Apia ave sua propre xefes (*matai*) e jenealojia e salutas costumal (*fa'alupega*).

La capital moderna Apia ia es fundida en la desenio de 1850 e es la capital ofisial de Samoa de pos 1959.

La porto ia es la loca de un crise marinal malfamosa, a 15 marto 1889, en cual sete barcones de Deutxland, la SUA e Britan ia refusa sorti de la porto cuando un siclon ia es clar prosiminte, per evita ce la prima ci ta move ta perde sua onora. Tota la barcones ia afonda, estra la cruser brites *Calliope*, cual ia susede apena sorti de la porto a un milia per ora e ia survive la tempesta. Cuasi 200 persones esuan e deutx ia mori, e ses barcones ia afonda o ia es danada en modo nonreparable.

Samoa ueste ia es renada par Deutxland como Samoa Deutx de 1900 a 1914, con Apia como capital.

En agosto 1914, la Ocupa de Samoa Deutx par un forte misional de Zeland Nova ia comensa. Zeland Nova ia governa alora la isolas como la Teritorio Fidusial de Samoa Deutx de 1920 asta autonomi en 1962.

Cuando la pais ia luta per autonomi en la temprana de la sentenio 20, organizada par la promove Mau nasional, la stradas de Apia ia deveni la sentro de protestas nonviolente do multe samoanes ia es arestada. En lo cual ia deveni nomida "la saturdi negra", un asembla pasosa de Mau en la vila ia provoca la mata de la xef suprema Tupua Tamasese Lealofi 3 par polisiores de Zeland Nova a 28 desembre 1929.
Aposada

Un **aposada** es un membro de un colie cluida de parolas cual...
*apare ante o pos un completinte cual es un nom, pronom, formula nomin, o proposa nomin, e
*formi un strutur con la completinte per espresa la relata sintatical e semantical de esta a un otra unia en la proposa.

On ave du varias de aposadas:
*1. Un **[[posposada]]** apare pos sua completinte. Per esemplo, en esta frase japanes, la parolas *ga*, *ni*, e *o* es posposadas:
**Juan ga Maria ni hon o yatta.
**Juan NOMINATIVA Maria DATIVA libro ACUSATIVA dona.
**Juan dona la libro a Maria.
*2. Un **[[preposada]]** apare ante sua completinte. Per esemplo:
**El vade *a* la corsa.
**El promete aida *con* cualce problem.
Arabiste

Un **arabiste** es un person, normal de estra la mundo arabi, ci spesiali sur la studia de la lingua e cultur arabi (usual incluinte la leteratur arabi). La arabistes xef es Lévi-Provençal, Dozy, Miguel Casiri, Arberry, Ahlwardt, o la espaniol Diego de Guadix, Julián Ribera, Miguel Asín Palacios o Emilio García Gómez.

## Orijina
La arabistes ia comensa en la Espania medieval muslim, cual ia es la frontera entre la mundos muslim e cristian. En diversa epocas, o un rena cristian o un rena muslim ta es plu bonveninte a eruditas. La tradui de testos arabi a la latina (xef obras de matematica a astronomia) ia comensa en la sentenio 10, la obras xef ia data de la Scola de  Traduores de Toledo, cual comensa en la rena de Alfondo 8 de Castelia (1105-1157).
Arabi (lingua)

**Arabi** (الْعَرَبيّة al-ʿarabiyyah o عَرَبيْ ʿarabī) es la membro la plu grande vivente de la familia de linguas semita, con sirca 246 milion parlores (*Ethnologue*, 1999). Clasida como semita sentral, lo es prosima relatada a ivri e arami, e ave sua radises en un asendente comun protosemita.

On clasi arabi moderna como un macrolingua con 27 sulinguas en ISO 639-3. Esta varias es parlada tra la mundo arabi, e arabi normal es conoseda tra la mundo muslim. Arabi normal moderna desende de arabi clasica.

Pos la emerji de islam como un relijio dominante pos 622 ec, la lingua arabi es la plu vasta sperdeda de la linguas semita vivente. On ia trova la enscrive la plu temprana en arabi en la penisola arabi e ia dati lo a la parte prima de la sentenio 4 ec.

La dialetos comun diversa de arabi es interrelatada, ma varia notable entre parlores de partes diferente de Asia sude-ueste e entre parlores de sites, campanianes e nomadas. La sistem de sona arabi ave 28 consonantes, incluinte tota la sonas gargal semita cual on produi profonda en boca e garga.

Cada de la tre vocales en arabi normal ave un forma longa e un forma corta. Tota parolas es formida sur funda de un radis cual conteni usual tre consonantes.

La consonantes es juntada con modeles variosa de vocales per formi nomes e verbos simple, a cual on pote ajunta afisas per crea derivadas plu complicada. Pe: de la radis *derese* (studia), *madrasat* (scola), *daris* (studiante), *dirasa* (un studia). Nomes e ajetivos es min coerente en forma e ave multe modeles diversa de plurali.

La ordina normal de frase es verbo–sujeto–ojeto. La scrive arabi es fada de destra a sinistra e es fundida sur 18 simboles distinguida. Usante un combina de puntos supra e su oto de esta simboles, tota consonantes e la tre vocales longa pote es speleda en forma plen.
Aragones (lingua)

**Aragones** es un lingua romanica parlada en Espania par 30 000 persones.

La aragones ave 30 dialetos. La varia major es parlada en la provinse Uesca.

## Istoria
La aragones ia nase en la sentenios 7 e 8 como un de la multe dialetos de latina developada en la Pirineos sentral e norde, e a este de la vale de Ebro en La Rioja, a sude e este de Navarra e Aragon Alta. La concista de la val de Ebro par cristiania ia fa ce sua lingua ia estende a la sude.

En la sentenio 12 la uni de la Rena de Aragon con Catalunia a un sola re ia causa la uni de tera con linguas variosa, con catalan en la este e aragones en la ueste. En la concista pos la uni de la renas, la aragones ia estende min ca la catalan, asta la Rena de Mursia.

## Dialetos

### Proposa de cuatro dialetos
* Aragones ueste
* Aragones sentral
* Aragones sude
* Aragones este

### Vales de la Pirineo asal
* Ansotano
* Txeso
* Araguesino
* Aisino
* Tensino
* Bergotes
* Belsetan
* Txistabin
* Benasces

## Gramatica

### Articles
La aragones ave articles de defini e nondefini:
* articles de defini: o, a, os, as
* articles de nondefini: un, una, uns, unas

Lo ia ave problemes per normali car la dialetos de la aragones usa articles diferente:
* txeso: *lo*, *la*, *los*, *las (sin contrae).
* aragones de vale de Tena: *lo*, *la*, *es*, *las*.
* aragones tensino: *o*, *os*, *a*, *as* con varia a *ro*, *ros*, *ra*, *ras* pos un vocal

== Leteratur ==
=== Eda medieval ===
Aragones no ia es scriveda asta la sentenios 12 e 13. De esta periodo es la *Liber Regum*, *Razón feita d'amor*, *Libre dels tres reys d'orient*, e *Vida de Santa María Egipcíaca* e un varia en aragones de la *Nara de Morea*, con contenida diferente e scriveda en la sentenio 14 con la titulo *Libro de los fechos et conquistas del principado de la Morea*.

=== Eda moderna ===
De 1500, espaniol ia es la lingua cultural de Aragon; multe aragoneses ia scrive en espaniol. Aragones ia deveni un lingual poplal e de vileta, e en la sentenio 17, en cuando la frates Argensola ia vade a Castelia per ensenia espaniol, un leteratur poplal ia comensa apare. En un concurso leteratural en Uesca, poesias aragones ia es presentada par Matías Pradas, Isabel de Rodas e "Fileno, montañés".

=== Leteratur contempora ===
La sentenios 19 e 20 ia vide un renase de la leteratur aragones en dialetos diversa. En 1844, la novela *Vida de Pedro Saputo* par Braulio Foz ia es publicida en la dialeto de Almudévar.

En la sentenio 20 on pote distingui la comedias de Domingo Miral e la poesia de Veremundo Méndez Coarasa, ambos en la dialeto de Hecho; la poesia de Cleto Torrodellas e la scrives poplal de Tonón de Baldomera en la dialeto de Graus e la naras de Arnal Cavero e la novela *A Lueca, historia d'una moceta d'o Semontano'', par Juana Coscujuela, ambos en dialetos sude.

## Lias externa
* L'aragones en l'aula
* Gramatica fundal de aragones
* Letras de cobre. Un breve recorrido por la literatura en lengua aragonesa
Arcea

La **Arceas** es un divide major de microbios. Como baterias, arceas ave sola un selula, sin nucleo, ma los es plu prosima en otra modos a la eucariotas.  Esta divide inclui:
* Alofilo
* Metanobateria
* Metanococo
* Metanosarsina
* Pirodictico
* Termoproteo
* Termococo

Multe arceas es estremofiles. Los pote survive a temperatures alta (multe plu ca 100°C) en geseres e fontes de petrolio.  Otras es trovada en abitadas multe fria o en acua salosa, asidosa o alcalinosa. Ma otra areas es mesofiles e vive en pantanes, acua usada, acua de mar, e solo de tera. Multe areas es trovada en la tubos de dijesta de animales, como boves, termites e umanas.  Asta 2007, nun ia trova esemplos de patojenes arceal.

Arceas es costumal poneda a tre grupos, fundida sur sua abitadas favoreda:
* Alofiles abita ambientes con sal.
* Metanojenes abita ambientes nonairobial, e produi metano.
* Termofiles abita ambientes calda.
Aranes

**Aranes** es un dialeto de la lingua ositan cual on parla en la Vale de Aran.

Seguente un conta de abitores de 2001 par la governa aranes, un 90% de la popla de la vale pote comprende la lingua. Persones ci ave entre 25 e 34 anios ave la proportio la min grande, a sirca 80%. Entre un 60 e un 65% pote parla lo, an tal, sola la 26% ia dise ce pote scrive lo.

En 2008, la Generalitat de Catalunia ia sonda la popla (ci ia ave 15 o plu anios) en la Vale de Aran. La sonda ia dise ce 78.2% de la popla pote comprende aranes, 56.8% pote parla lo, 59.4% pote leje lo, e 34.8% pote scrive la lingua.

## Publicis
### Gramatica
Un refere sur usa e conjuga de verbos aranes titulida *Es Vèrbs conjugadi : morfologia verbau aranesa* ia es scriveda par Verònica Barés Moga e publicida en 2003. Un gramatica de refere norminte, scriveda en aranes par Aitor Carrera ia es publicida en marto 2007. Lo inclui un analise detaliosa de diferes fonolojial e gramatical entre dialetos de aranes en viletas diferente en la vale.

### Disionarios
Un disionario de aranes ia es scriveda par la linguiste catalan Joan Coromines como sua tese dotoral.

On ave un disionario simple espaniol-aranes-catalan-franses, scriveda par Frederic Vergés Bartau.

En 2006 un disionario aranes-engles e engles-aranes ia es publicida. Lo ia es scriveda par Ryan Furness, un joven de Minnesota, a pos el ia deveni curiosa sur la lingua cuando el ia viaja a la Vale de Aran.

Un disionario detaliosa catalan-ositan e ositan-catalan ia es publicida con la suporta de la governa de Catalunia e la Val de Aran. An si lo nomi la lingua "ositan", lo usa la ortografia aranes e sua prefasa dise ce lo ia dona atende spsial a la dialeto aranes.

### Revistas
Un revista local nomida *Toti* es otra jornales es publicida partal en la lingua.

## Referes
Arcimede

**Arcimedes de Siracusa** (elinica: Ἀρχιμήδης; sirca 287 – sirca 212 aec) ia es un matematiciste, fisiciste, injenior, inventor, e astronomiste elinica, ci ia scrive obras importante sur jeometria plana, aritmetica e mecanica. El ia nase en Sisilia e ia instrui se en Misre.

El ia es la plu bon conoseda per sua descovre de la Prinsipe de Arcimede: un ojeto sumerjida en un licuida esperia un forte de flota egal a la pesa de la licuida cual el desloca. An si poca detalias de sua vive es conoseda, el es regardada como un de la siensistes la plu importante en anticia.

En matematica pur, Arcimede ia preconose multe de la descovres de siensa moderna, como la calculo integral, par sua studias de la areas e volumes de figures solida curvida e la areas de figures plana. El ia confirma ce la volum de un sfera es du tris de la volum de un silindre cual ambie la sfera. Otra atenis matematical inclui la deriva de un cuasi esata estima de pi, la defini e investiga de la spiral nomida per el, e la crea de un sistem usante esponentes per espresa cuantias multe grande. El ia es ance un de la prima ci aplica matematica a avenis fisical, fundinte idrostatica e statica, incluinte un esplica de la prinsipe de la lever. El ia es atribuida con la desinia de macinas inovosa, como sua elicador, puleas composada, e macinas de gera defendente per proteje sua site Siracusa de invade. El ia previde calculo moderna e la analise par aplica consetas de infinitimes e la metodo de consuma per deriva e proba un cuantia de teorias jeometrial, incluinte la area de un sirculo, la area de la surfas e la volum de un sfera, e la area su un parabola.

Alga de sua obras sur matematica e mecanica survive aora, incluinte *Sur corpos flotante*, *Sur arena*, *Sur la mesura de un sirculo*, *Sur spirales* e *Sur la sfera e la silindre*.
Arciteta

:*Per plu, vide [[:Category:Arciteta|category arciteta]]*

**Arciteta** es la arte e siensa de desinia construidas e otra strutures. La nom veni de la parola elinica αρχιτεκτων, cual sinifia "mestre de construi", composada de αρχι- (xef, capitan) e τεκτων (construor, carpentor).

## Teoria de arciteta
### Teses istorial
La scrivedas survivente plu temprana sur arciteta es *De architectura*, par la arcitetor roman Vitruvio en la sentenio 1 temprana. Seguente Vitruvio, un construida bon debe sasia la tre prinsipes de *firmitas*, *utilitas* e *venustas*, traduida como "firmia, usosia, belia".

Un paralel en Lingua franca nova ta es:
* Dura: un construida debe pote sta se forte e resta en state bon.
* Usosia: lo debe es conveninte per la intendes per cual lo es usada.
* Belia: lo debe es plasente estetical.

Seguente Vitruvio, la arcitetor debe compete per completi cada un de esta tre atribuidas tan bon como posible. Leon Battista Alberti, ci ia detalia la ideas de Vitruvio en sua tese *De Re Aedificatoria*, ia vide belia xef como un tema de proportio, an si la decora ia ave sua rol. Per Alberti, la regulas de proportio ia es acel cual ia governa la figur umana idealida, la numero orosa.

## Istoria
### Orijina
Construi ia evolui de la dinamica entre nesesa (refuja, securia, adora, etc.) e ricia (materiales de construi disponable e capasias atendente). Cuando la cultures umana ia developa e la conose comensa a es instituida tra tradisiones parlada e praticas, construi ia deveni un artisania, e "arciteta" es la nom donada a la varias la plu respetada de acel artisania. Lo es comun suposada ce la susede arcitetal es produida de atenta e era, con cada ves min atenta e plu replica a cuando la resultas de la prosede ia demostra plu sasiante.

## Modas de arciteta
*African
*Baroco
*Bizantian
*Corean
*Egiptian
*Elinica
*Espresiste
*Gotica
*Indian
*Islamiste
*Japanes
*Moderna
*Neoclasica
*Persian
*Precolombian
*Posmoderna
*Renase
*Roman
*Romanesce
*Xines
*Arte deco
*Arte Nova
*Artes bela
*Bauhaus

## Elementos de strutur

*Arco
*Atrio
*Cantilever
*Colona
*Contraforte
*Cupola
*Estende
*Fasada
*Faxon
*Molo
*Mur
*Palo e lintel
*Patio
*Sofito
*Solo
*Teto
*Trelis
*Volta
*Ximineria

## Arcitetores famosa

*Walter Gropius
*Philip Johnson
*Le Corbusier
*I. M. Pei
*Frank Lloyd Wright

## Construidas famosa

*Coloseo (Roma, Italia)
*Tore de Eiffel (Paris, Frans)
*Empire State (New York, SUA)
*Mascita de Faisal (Islamabad, Pacistan)
*Site Proibida (Beidjing, Xina)
*Piramide Grande (Giza, Egipte)
*Notre Dame de Paris (Paris, Frans)
*Partenon (Atina, Elas)
*Basilica de San Petro (Roma, Italia)
*Taj Mahal (Agra, India)
*Versailles (Versailles, Frans)
Arciteta romanica

**Arciteta romanica** es un stilo de arciteta de Europa medieval marcada par arcos semisirculo. On ave no acorda per la comensa de la stilo, con sujestes de sentenio 8 a 11, con 11 la plu comun sujeste. En la sentenio 12, lo ia developa a la stilo gotica, marcada par arcos puntida. Esemplos de arciteta romanica pote es trovada tra la continente, cual fa ce lo es la prima stilo arcitetal european pos la arciteta de la Impero Roman. En England, la stilo es nomida arciteta normande, de sua orijin en la stilo de la invadores de Normandia.

Arciteta romanica ia combina cualias de construidas roman e bizantian e otra tradisiones local, e es reconosable par sua cualia masosa, mures spesa, arcos ronda, colonas forte, voltas barilin, tores grande, e arcadas decorosa. Cada construida ave formas clar definada, comun con un desinia simetre e multe coerente. La apara completa es de simplia cuando comparada con la construidas gotica cual segue. La stilo pote es identifiada tra tota Europa, an con cualias rejional e materiales diferente.

Multe casteles ia es construida en esta periodo, ma la eglesas grande es multe plu ca los. Multe de la eglesas es ancora en bon state e comun usa. La cuantia enorme de eglesas construida en la periodo romanica ia es susededa par la periodo an plu produosa de arciteta gotica, cual ia reconstrui la plu de eglesas romanica en areas rica como England e Portugal. La grupos de eglesas survivente la plu grande es en areas cual ia es min rica en periodos seguente, incluinte partes de Frans sude, Espania campanian, e Italia campanian. Surviventes de casas e palasios nonfortida en la stilo romanica, e la abiterias de moncerias es multe plu rara, ma estas ia usa e ajusta la cualias trovada en construidas eglesal, en un grandia plu familial.
Arciveria de Serbia

La **Arciveria de Serbia** es la arciveria nasional de Serbia, locada en Beograd. Lo casi e proteje documentos e otra materias arcival produida par corpos de la stato e organizas de Serbia ante 1918 (ante cuando Serbia ia deveni un parte de la Rena de Iugoslavia) e documentos produida en e pos la Gera Mundal Du (cuando Serbia ia es un sujeto federal en la Iugoslavia comuniste e Serbia e Montenegro).

## Lia esterna
*Paje ueb ofisial de la Arciverias Nasional de Serbia
Arco de Constantino

La **Arco de Constantino** (italian: *Arco di Costantino*) es un arco vinsal en Roma, locada entre la Coloseo e la Palatino. Lo ia es construida par la Senato Roman per onora la vinse de Constantino 1 supra Maxentio en la Batalia de la Ponte Milvian en 312. Dedicada en 315, lo es la arco vinsal roman la plu grande. Lo monta la Via triumphalis, la via usada par la imperores cuando los ia entre vinsal a la site.

## Istoria
La arco, cual ia es construida entre 312 e 315 ec, ia es dedicada par la Senato per selebra la 10 anios de la rena de Constanio (306-337) e sua vinse sur la imperor Maxentio (306-312) en la batalia de la ponte Milvio en 28 otobre 312, como descriveda en la enscrive atica, e lo ia es ofisial abrida en 25 julio 315. No sola la Senato roman ia dona la arco per la vinse de Constantino, mas ance los ia selebra la *decennia*, un juas cual ia aveni cada desenio per la romanes. A esta ves los ia prea multe. An tal, Constantino ia entre en Roma la 29 otobre 312, entre grande joia e la Senato alora ia comanda la monumento. Constantino ia lasa roma en du menses e ia no reveni asta 326.
Aristotele

**Aristotele** (elinica antica: *Ἀριστοτέλης*) (384–322 aec) ia es un filosofiste e erudita jeneral, un studiante de Platon e la instruor de Alexandro la Grande. Sua scrives ia covre multe sujetos, incluinte fisica, metafisica, poesia, teatro, musica, lojica, retorica, linguistica, politica, governa, etica, biolojia e zolojia. Con Platon e Socrate (la instruor de Platon), Aristotele es un de fundores xef de filosofia ueste. Sua scrives ia es la primas cual ia crea un sistem completa de filosofia en Europa.

## Vive
La padre de Aristotele, Nicomaco, ia es la dotor medical de la re Aminta de Macedonia. De la anios 18 a 37, Aristotele ia vive en Atina, como studiante de Plato.

Con 18 anios, el ia vade a Atina per continua sua educa en la Academia de Plato. El ia resta en la academia per 20 anios, abandonante lo a pos la mori de Plato en 347 aec. A pos el ia viaja con Xenocrate a Anatolia. En Asia, Aristotele ia viaja con Teofrasto a la isola de Lesbos, do ia rexerca sur botanica e zolojia de la isola. A pos la mori de Hermia, Aristotele ia es invitada par Filipo 2 de Macedonia per deveni la ensenior privata de sua fio Alexandro la grande en 343 aec.

## Vide ance
* Aristotelisme
* La obras de Aristotele (lista)
Aritmetica

**Aritmetica** (de elinica: *ἀριθμός*, arithmos, "numero") es la plu antica e plu fundal ramo de matematica. Lo es composada de la studia de numeros, spesial de la operas tradisional entre los (ajunta, sutrae, multipli e divide). Aritmentica es un parte fundal de la teoria de numeros, cual es considerada un de la divide xef de matematica moderna, junta con aljebra, jeometria e analise.

## Operas aritmetical

### Soma (+)
Soma es un opera fundal de aritmetica. En sua forma plu simple, ajunta combina du numeros, la ajuntadas, en un sola numero, la soma de la numeros (como 2 + 2 = 4).

### Sutrae (-)
Sutrae es la inversa de soma. Sutrae trova la difere entre du numeros, la diminuida min la sutraeda. Si la diminuida es plu grande ca la sutraeda, a difere es positiva, si la diminuida es plu peti ca la sutraeda; la difere es negativa; si los es egal, la difere es 0.

### Multipli (× o · o *)
Multipli ance combina du numeros en un sola numero, la produida. La du numeros orijinal es la multiplinte e la multiplida, a veses ambos nomida fatores.

### Divide (÷ o /)
Divide es la inversa de multipli. Divide trova la proportio de du numeros, la dividendo divideda par la dividente. Si la divideda es plu grande ca la dividente, la proportio es grande ca 1, si no lo es min ca 1 (un regula simil aplica a numeros negativa). La proportio multiplida par la dividente sempre furni la divideda.
Arjentina

La Republica **Arjentina** (*La República Argentina*) es un republica federal en America Sude, con 23 provinses e un site autonom.

La area es sirca 2 766 890 cilometres cuadrida.

La cuantia de abitores, en la anio 2007, ia es sirca 40 301 927 persones.

La site capital es la Site Autonom de Buenos Aires (*Ciudad Autonoma de Buenos Aires*, o "CABA").

La lingua major e ofisial es espaniol.

## Istoria
La nom Arjentina veni de la latina *argentum* (arjento) car la concistores espaniol ia crede ce la loca ia ave arjento.

La indicas plu vea de abitores en Arjentina es en Patagonia (Piedra Museo, Santa Cruz), e los ave plu ca 13 000 anios. En 1480 la Impero Inca ia concista Arjentina norde-ueste, cual ia deveni parte de sua impero. En la area norde-este, la guaranis ia developa un cultur basida en manioca e patata dulse.

Arjentina ia declara sua nondepende de Espania en 1816, e ia ateni lo en 1818. Lo ia crese multe pos la aveni de la migrores european. En la desenio de 1920, lo ia es la pais sete la plu rica en la mundo, ma lo ia comensa declina a pos. En la desenio de 1940, seguente la "desenio malfamosa" do la politica de la pais ia no es stable, Juan Peron ia ariva a la governa. Peron ia es un de la persones la plu importante en la istoria de la pais e multe politicistes oji nomi se "peroniste". El ia es espulsada de la potia en 1955 e ia resta sua ultima anios en esclui, reveninte en la desenio 1970 a la governa.

## Industria

La **industria** ia es en 2012 la campo la plu grande en la economia de Arjentina, forminte 20,3% de la produi interna bruta. Bon integrada en la cultiva local, un dui de la esportas industrial ave un orijina campanial.

## Demografia

## Cultur
### Sportes
En 2013 Lionel Messi (FC Barcelona) ia gania Le Ballon d'Or (La Bal de Oro) de futbal a la ves cuatro.

Rugby: Arjentina ave la ecipa la plu forte de la Americas.

Clube: la plu forte es Las Águilas de Buenos Aires.

2011-12 Los Dogos de Cordoba (Bulldogs en engles).

### Leteratur
La scrivor la plu famosa es Jorge Luis Borges (1899-86). El es la autor de la "Historia universal de la infamia" e multe otras.
Armada de Libri de la Popla de Sudan

La **Armada de Libri de la Popla de Sudan** es la armada de la Republica de Sudan Sude. Lo ia es fundida como un promove de gerilias en 1983 e ia es un partisipor xef en la Gera Interna Sudanes Du. Tra la gera, lo ia es gidada par John Garang de Mabior.

A pos la mori de John Garang en 2005, Salva Kiir ia es nomida la comandor xef de la SPLA. En 2013 on estima ce la SPLA ia ave 210 000 soldatos, como ance un numero nonconoseda de empleadas en la peti forte de aira de Sudan Sude. La SPLA es divideda en divides de 10 000 a 14 000 soldatos. Seguente la  nondepende de Sudan Sude en 2011, la SPLA ia deveni la armada regulada de la republica nova.
Arminio

**Arminio** (deutx *Hermann* 18/17 aec - 19 ec) ia es un xef de la tribu germanica de la ceruscos e un ofisior militar pasada de la militar roman. Un teninte aidante de la jeneral Publio Quinctilio Varo, Arminio ia usa sua conose de la taticas roman per gida un aliada de tribus germanica a un vinse desidente contra tre armadas roman e sua aidantes en la batalia de la Foresta de Teutoburg en la 9 ec.

La defeta en Teoburgo ta presipita la retira stratejial permanente de la Impero Roman de *Magna Germania*, e la romanes ia no atenta concista Germania plu ultra la rio Reno. Istoristes moderna ia vide la vinse de Arminio como "la plu grande defeta de Roma" e un de la batalias la plu desidente en la istoria.

En la uni de Deutxland en la sentenio 19, Arminio ia es onorada par la nasionalistes como simbol de la unia de libria deutx, e ia es selebrada como eroe nasional en sua nom deutx Hermann. Seguente la Gera Mundal Du, an tal, la scolas ia evita la tema car lo ia es asosiada con la nasionalisme militar de la Reich Tre, e multe deutx moderna no conose Armino. La aniversario du mil de la batalia ia no es onorada par la governa deutx.
Arpia

En la mitolojia elinica e roman, un **arpia** ia es un monstro con testa de fem e corpo, alas e garas de avia xasante. Lo ia es un personi de ventas de tempesta en la poesias de Homero.

Artistes ia representa jeneral los como avias con testa de xica, fases pal de famia, e garas longa sur sua manos. Autores roman e bizantian ia detalia sua feia. Ma arte seramica ia presenta la arpias como femes bela con alas. Ovidio ia descrive los como vultures umana.

## Funsionas e abitada

Lo pare ce la arpias ia es orijinal spiritos de venta – personis de la natur destruinte de venta. Sua nom en elinica (ἅρπυια *harpyia*) sinifia "saisores" o "furores rapida". Los fura comeda de sua vitimes cuando estas es comente, e porta persones vil (spesial los ci ia mata sua familia) a la Furias.

Cuando un person ia desapare subita de la tera, on ia dise ce la arpias ia porta el a via. En esta modo, los ia saisi la fias de re Pandareo e ia dona los a la Furias como servores.

En esta forma, los ia es ajentes de puni ci ia saisi persones e ia tortura los en via a Tartaro. Los ia cruel e violente.

La arpias ia es descriveda como "la canes de Zeus potiosa" e "ministros de la Tonor (Zeus)". Autores plu tarda ia lista la arpias entre la gardores de la sumundo, entre otra monstros incluinte la sentauros, Scila, Briareo, la idra de Lerna, la cimera, la gorgones e Gerion.

Los ia abita o la isolas nomida Strofades, o un loca a la entra de Orco, o un cava en Criti.

## Argonautas
La nara la plu famosa en cual la arpias apare es esta: Zeus ia fa ce Re Fineo de Tracia deveni capas de predise la futur. Ma, coler ce Fineo ia revela un scema secreta de la dio, Zeus ia puni el par sieci el e pone el sur un isola con comedas cual el ia pote nunca come, car la arpias ia ariva sempre per fura lo.

Esta ia continua asta la ariva de Jason e la Argonautas. Fineo ia promete ce el ta instrui los sur sua curso de naviga, si los ta libri el de la arpias. La boreades, fios de la venta norde, ia susede forsa la arpias a via. La boreades ia es a punto de mata la arpias cuando Iris o Hermes ia apare e ia comanda ce la vinsores libri la arpias, prometente ce los no va disturba plu Fineo.
Arte

:*Esta es la article sur arte. La [[:Category:Arte|categoria Arte]] conteni plu articles sur arte.*

En sua sinifia la plu larga, **arte** refere a multe tipos de atas umana creosa, no incluinte atas direta relatada a survive e reprodui. On pote dise ce **arte** es no plu ca un terma jeneral per la impulsa creosa umana.

Entre tota maneras de arte, la terma **arte** es la plu asosiada con la artes vidable, como la depinta, la sculta e la arciteta. Ma ance multe otra ativias, como la musica e la sinema, es tratada como arte.

Artistes, volente o no, senti la influes de otra artistes. Un parte de la evolui de arte es composada de rexerca de maneras de espresa ideas per medias e simbolismes plu o min consetal.

Esemplos de la artes:
*Arciteta
*Dansa
*Depinta
*Desinia
*Fotografia
*Leteratur
*Musica
*Sculta
*Teatro
Arte deco

**Arte deco** es un stilo de arte e arciteta cual ia comensa en Paris en la desenio de 1920, e cual ia flori tra la desenio de 1930 e la eda de la Gera Mundal Du. La stilo ia influe tota areas de desinia, incluinte arciteta, la desinia de internas, desinia industrial, moda e joalas, depinta, artes grafica, e filma. La espresa "arte deco" ia deveni poplal pos un esibi en Paris en 1966 (*Les Années 25: Art Deco*) cual ia selebra un esibi en 1925 (*Exposition Internationale des Arts Décoratifs et Industriels Modernes*) cual ia es la culmina de stilo moderna en Paris. A sua plu bon, arte deco ia representa sofistica, encanta, usosia, e modernia.

En la desenio 1930, en la Grande Depresa, la stilo Arte Deco ia deveni plu vinseda. Materiales nova ia ariva, incluinte placas de cromo, aser nonosidinte e plastica. Un forma de esta stilo, nomida *Streamline Moderne*, ia apare en esta desenio, e lo ia distingui formas curva e surfases plana e briliante. Arte Deco es un de la stilos vera internasional, ma sua importa ia fini en la comensa de la Gera Mundal Du e la asende de stilos de modernisme funsional e la Stilo Internasional de arciteta cual ia segue.

La rascasielos american ia marca la apico de la stilo Arte Deco, los ia deveni la construidas moderna plu alta e reconosable en la mundo. Los ia es desiniada per mostra la prestijia de sua construores tra sua altia, forma, color e lumina a note. La rascasielos de New York, la construida Woolworth, en un stilo neoclasica, ia es completida en 1913.
Arte dejenerada

**Arte dejenerada** (deutx: *Entartete Kunst*) ia es un terma adotada per la nazis en Deutxland per descrive la arte moderna. Tal arte ia es proibida per es antideutx, iudi o comuniste en natur, e aceles identifiada como artistes dejenerada ia es punida. Estas ia inclui es refusada per es profesor, es proibida per esibi o per vende e, en alga casos, produi sua obras.

*Arte Dejenerada* ia es a titulo de un esibi, fada par la nazis en München en 1937. Lo ia es composada de obras de arte moderniste pendeda de forma caososa e acompaniada de un eticetas de testo burlante se de la obra. Desiniada per flami la opina publica contra la modernisme, la esibi ia viaja a diversa sites de Deutxland e Osteraic.

En cuando stilos moderna de arte ia es proibida, la nazis ia promove depintas e scultas cual ia es tradisional en la modo e cual ia loda la valuas de "sangue e solo" de puria razal, militarisme e obedi. Restrinjes simil ia es poneda a musica, cual ia debe es tonal e sin influes de jaz; la musica desaprobada ia es nomida musica dejenerada. Filmas e obras dramal ance ia es sensurada.